Nimelt pidi intervjuu toimuma 10ndal jaanuaril kell 11.15. Tänu kergetele transpordialastele möödalaskmistele (mis seisnes selle, et ühistransport väljus õigel ajal ja ei hilinenud sugugi) ja lihtsalt headele kommetele jõudis ta kohale juba kell 10.45. Vaatepilt mis seal avanes oli pehmelt öeldes muljetavaldav. Tegu oli umbes nagu "Eesti otsib Superstaari" eelvooruga, sest juba pool tundi  varem oli kohal umbes 200 inimest ja järjekord oli nii pikalt üksest välja. Kohale oli saabunud meeletult kirju kamp kodanikke kellest suurem osa oli end juba kenasti kuhugi põrandale istutanud ja nahistasid miskite paberite kallal. Kuna Harry oli aru saanud, et otsitakse umbes 2-3 inimest, siis puges esialgu hinge suur lootusetuse tunne aga hiljem selgus, et tegelikkuses komplekteeritakse kokku 300 pealist personali absoluutselt igasugustele erinevatele positsioonidele. Esimese hooga anti kõigile kätte  suur ports pabereid mis tuli ära täita, seejärel aga kupatati kõik järjekorras intervjuudele. Need toimusid üle terve saali umbes 10 erineva laua taga, kus intervjueeritavaid võeti ette kolmakaupa. Kui intervjuu edukalt läbitud, siis suunati aga ühte teise järjekorda, kus sai veel veidi pabereid täita. Ebaedukad kandidaadid aga suunati aga sooja naeratuse saatel ukse poole ja selja tagant hüüti veel järgi: "Better luck next year". Jumal teab mis ime läbi õnnestus Harryl sattuda üksi kahe intervjueerija ette,  kes pühendasid talle kogu oma tähelepanu. Pärast mõningast jutuajamist pakuti talle ilmselt tema finantstausta pärast kohta kassiirina. Juba homme seabki ta oma sammud uuesti sinna proovipäevale ja loodame, et seal läheb kõik kenasti ning lõpuks ometi saab omale kauaoodatud töökoha.    Vahepealsetest sündmustest võiks ehk veel välja tuua Harry sünnipäeva. Olles Jaanuaris sündinud ja kõik oma senised sünnipäevad lumises või lörtsises Eestis veetnud avanes tal ka esimest korda võimalus oma  sünnipäeval randa minna, mida ta ka loomulikult tegi. Soe ilm, vesi, sõbrad, mõned õlled - vot see on ikka mõnus sünnipäeva veetmine. Kahju ainult, et suurem osa meie sõbradest, sugulastest ja tuttavatest ehk siis sina hea lugeja seda toredat päeva meiega koos tähistamas ei olnud. Peo peame koos ja ilmselt juba sel nädalavahetusel - aga sellest juba järgmisel korral.